ಸಿಂದಗಿ: ಆಹೇರಿ ವಿದ್ಯುತ್ ಕೇಂದ್ರ ಲೋಕಾರ್ಪಣೆ ಶೀಘ್ರ ಸಿಂದಗಿ: ಈ ಭಾಗದ ರೈತರಿಗೆ ವರದಾನವಾಗಿರುವ ಆಹೇರಿಯಲ್ಲಿನ ಕರ್ನಾಟಕ ವಿದ್ಯುತ್ ಪ್ರಸರಣ ನಿಗಮದ 220 ಕೆ.ವಿ. ವಿದ್ಯುತ್ ಕೇಂದ್ರದ ಕಾಮಗಾರಿ ಅಂತಿಮ ಹಂತದಲ್ಲಿದ್ದು, ಮಾರ್ಚ್ನಲ್ಲಿ ಲೋಕಾರ್ಪಣೆಗೊಳ್ಳಲಿದೆ. ಆಹೇರಿ ಸುತ್ತಲಿನ ಪ್ರದೇಶಗಳಾದ ಮಲಘಾಣ, ಸಿಂದಗಿ, ಆಲಮೇಲ, ಯರಗಲ್, ಘತ್ತರಗಿ, ರಾಂಪೂರ, ಕೋರಹಳ್ಳಿ ಹಾಗೂ ಇನ್ನಿತರ ಗ್ರಾಮಗಳಿಗೆ ಸಿಂದಗಿಯ 110 ಕೆ.ವಿ, ಮಲಘಾಣದ 110 ಕೆ.ವಿ, ಮೋರಟಗಿಯ 110 ಕೆ.ವಿ ವಿದ್ಯುತ್ ಉಪಕೇಂದ್ರಗಳಿಂದ ವಿದ್ಯುತ್ ಸರಬರಾಜು ಆಗುತ್ತಿತ್ತು. ಹೀಗಾಗಿ ತಾಲ್ಲೂಕಿನ ವಾಣಿಜ್ಯ, ಕೃಷಿ ಉತ್ಪನ್ನ ಆಧಾರಿತ ಕಾರ್ಖಾನೆಗಳು ಹಾಗೂ ತೋಟಗಾರಿಕೆ, ಕೃಷಿ ನೀರಾವರಿ ಪಂಪ್ಸೆಟ್, ಗ್ರಾಮೀಣ ಪ್ರದೇಶಗಳ ಸ್ಥಾವರಗಳಿಗೆ ಸಮರ್ಪಕವಾಗಿ ವಿದ್ಯುತ್ ಒದಗಿಸುವುದು ಅಸಾಧ್ಯವಾಗಿತ್ತು. ಸಿಂದಗಿ, ಮಲಘಾಣ, ಮೋರಟಗಿಯ ವಿದ್ಯುತ್ ಉಪಕೇಂದ್ರಗಳ ಮೇಲೆ ಹೆಚ್ಚಿನ ಒತ್ತಡ ಇದ್ದದ್ದರಿಂದ ಆಹೇರಿಯಲ್ಲಿ 22011011ಕೆ.ವಿ ವಿದ್ಯುತ್ ಉಪಕೇಂದ್ರ ಸ್ಥಾಪಿಸಲು ಶಾಸಕ ಭೂಸನೂರ ಸರ್ಕಾರದ ಮೇಲೆ ಒತ್ತಡ ಹೇರಿದರು. 220 ಕೆವಿ ವಿದ್ಯುತ್ ಕೇಂದ್ರದಿಂದ ಉತ್ತಮ ವೋಲ್ಟೇಜ್ ಬರುತ್ತದೆ. ಗುಣಮಟ್ಟದ ವಿದ್ಯುತ್ ದೊರಕುತ್ತದೆ. ಆದರೆ, ರೈತರ ಬೇಡಿಕೆಯಷ್ಟು ವಿದ್ಯುತ್ ದೊರಕುವುದು ಸುಲಭಸಾಧ್ಯವಲ್ಲ ಎನ್ನುತ್ತಾರೆ ಪ್ರಗತಿಪರ ರೈತ ಭಾಗಪ್ಪಗೌಡ ಪಾಟೀಲ ಆಹೇರಿ. ಸರ್ಕಾರದ ಯೋಜನೆಯಂತೆ ನಿರಂತರವಾಗಿ 3 ಫೇಸ್ ವಿದ್ಯುತ್ ಸರಬರಾಜು ಮಾಡಲು ಅನುಕೂಲವಾಗುತ್ತದೆ ಎಂದು ಕರ್ನಾಟಕ ವಿದ್ಯುತ್ ಪ್ರಸರಣ ನಿಗಮ ಮಾಹಿತಿ ನೀಡಿದೆ. ಆಹೇರಿ 220 ಕೆ.ವಿ ವಿದ್ಯುತ್ ಕೇಂದ್ರದಿಂದಾಗಿ ತಾಲ್ಲೂಕಿನ ಯಂಕಂಚಿ, ಗುಬ್ಬೇವಾಡ, ಕಡಣಿ ಗ್ರಾಮಗಳಲ್ಲಿ 110 ಕೆವಿ ವಿದ್ಯುತ್ ಉಪಕೇಂದ್ರ ಪ್ರಾರಂಭಗೊಳ್ಳುತ್ತವೆ. ರೈತರು ರಾತ್ರಿ ಹೊತ್ತು ನಿದ್ದೆಗೆಟ್ಟು ತಮ್ಮ ಜಮೀನುಗಳಿಗೆ ನೀರು ಹಾಯಿಸುವುದು ತಪ್ಪುತ್ತದೆ. ಈಗಾಗಲೇ ದೇವಣಗಾಂವ 110 ಕೆ.ವಿ ವಿದ್ಯುತ್ ಉಪಕೇಂದ್ರದಿಂದ ಹಗಲಿನಲ್ಲಿ 7 ತಾಸು ವಿದ್ಯುತ್ ಸರಬರಾಜು ಮಾಡುವ ಪ್ರಯೋಗ ಯಶಸ್ವಿಯಾಗಿದೆ. ಇದನ್ನೇ ಆಹೇರಿ ಕೇಂದ್ರ ಪ್ರಾರಂಭವಾದ ನಂತರ ಎಲ್ಲ ಕೇಂದ್ರಗಳಲ್ಲಿಯೂ ಅನುಷ್ಠಾನಕ್ಕೆ ತರುವ ಮೂಲಕ ರೈತರ ತೊಂದರೆ ದೂರು ಮಾಡಲಾಗುವುದು ಎಂದು ಶಾಸಕ ಭೂಸನೂರ ಪ್ರಜಾವಾಣಿಗೆ ತಿಳಿಸಿದರು.